Alfons Ryćer wostanje tež po kóncu swojeho zastojnstwa na čole zarjadniskeho zwjazka Při Klóšterskej wodźe politiske wužadanje. Njedawno komentowaše na titulnej stronje Serbskich Nowin wobchadźenje z temu ćěkancow. Po powšitkownych popularnych a wěrnych wuprajenjach wo eksporće brónjow je wón w poslednich linkach nimale připódla na změnu etniskeje zestawy ludnosće w dwurěčnych gmejnach skedźbnił – so na namołwu krajnoradneho zarjada wšěm gmejnam poćahujo, prošu jara ćěkancam přebytk poskićić.
To je wězo jara elegantnje sformulowane, tak njetrjebaše direktnje před asimilaciju Serbow přez syriske swójby warnować, štož by jemu snadź zjawny politiski porok přinjesło. Tak je cyły přinošk grandiozny wotwjedźenski manewer. Ta „etniska zestawa“ je so minjene lětdźesatki w jadrowych kónčinach hižo dramatisce na njedobro Serbow přeměnjała přez a) připućowanje Němcow, b) sebjeasimilaciju Serbow a c) a (bohužel akceptowany) narok wjele ludźi němskeje mjeńšiny w serbskich wsach, rěčne zajimy serbskeje wjetšiny ignorować směć, dokelž „smy wšitcy w Němskej žiwi“.
Chróšćan zběžk lěta 2001 bě wuraz sebjewědomeje serbskeje „hegemonije“ w serbskim kraju, kaž so po tradijici słuša. Alfons Ryćer pak na serbskej barikadźe njeběše, ale skutkowaše jako serbska „pjata kolona“ krajneje radźićelki přećiwo ryzy serbskej srjedźnej šuli w Chrósćicach. Wo podźělu tajkich naprawow (kaž tež zawrjenje Pančan šule) na změnje etniskeje zestawy ludnosće njech so jónu porjadnje slědźi – to by nadawk za Serbski institut był. Jako wědomostny přinošk přećiwo ressentimentej, kiž je tótka Serbstwa.
szl_Latn szl_Latn szl_Latn